b'\n_START_ARTICLE_\nSteve Beshear\n_START_SECTION_\nPolitik\n_START_PARAGRAPH_\nI 1973 kom starten p\xc3\xa5 Steve Beshears politiske karriere da han blev valgt ind i Repr\xc3\xa6sentanternes Hus i Kentucky. Beshear blev i 1979 valgt til justitsminister (Attorney General) i Kentucky, og i 1983 tiltr\xc3\xa5dte han som viceguvern\xc3\xb8r under Guvern\xc3\xb8r Martha Layne Collins. I 1987 fors\xc3\xb8gte Beshear at blive demokraternes kandidat til guvern\xc3\xb8rvalget, men han tabte prim\xc3\xa6rvalget til Wallace G. Wilkinson, der senere blev valgt som Kentuckys 57. guvern\xc3\xb8r._NEWLINE_Efter valgnederlaget i 1987 flyttede Beshear til Clark County for at arbejde som advokat hos advokatfirmaet Stites and Harbison i Lexington. I 1996 pr\xc3\xb8vede han med et politisk comeback, da han udfordrede republikaneren Senator Mitch McConnell om pladsen i USAs senat. Steve Beshear fik 560.012 stemmer mod McConnells 724.794 stemmer, hvilket gjorde det til Mitch McConnells st\xc3\xb8rste valgsejr i hans karriere. Efter nederlaget fortsatte Beshear sit arbejde som advokat hos Stites and Harbison._NEWLINE_18. december 2006 annoncerede Steve Besbear at han ville stille op som kandidat til guvern\xc3\xb8rvalget i Kentucky i 2007. Han vandt prim\xc3\xa6rvalget med 40\xc2\xa0% af stemmerne og ved selve guvern\xc3\xb8rvalget hvor han udfordrede den siddende guvern\xc3\xb8r Ernie Fletcher, fik Besbear 59\xc2\xa0% af stemmerne mod 4 1% til Fletcher. 11. december 2007 blev han taget i ed som Kentuckys 61. guvern\xc3\xb8r. I 2011 genopstiller han til posten sammen med Louisvilles borgmester Jerry Abramson som ny viceguvern\xc3\xb8r._NEWLINE_I 2015 overtog republikaneren Matt Bevin embedet som guvern\xc3\xb8r.'